กองทัพบก เดินหน้าหาคนที่ใช่ ใจอยากเป็นทหาร ล่าสุดมียอดผู้สมัครกว่า 5,400 คน
พันเอกหญิง ศิริจันทร์ งาทอง รองโฆษกกองทัพบก เปิดเผยว่า กองทัพบกยังคงเดินหน้าค้นหาผู้สมัครเป็นทหารกองประจำการปี 65 กรณีพิเศษทางออนไลน์ ซึ่งเปิดรับสมัครจนถึงวันที่ 31 มกราคม 2565 ล่าสุดกองทัพบก เปิดตัวพลทหารบอล-พลทหารบาส หรือ พลทหารศาตราวุธ อบเชย (บอล) และพลทหาร เศรษฐศาสตร์ อบเชย (บาส) สองพี่น้องคู่แฝด อายุ 19 ปี จากเมืองน่าน ที่ตั้งใจสมัครเป็นทหารกองประจำการกรณีพิเศษตามระบบออนไลน์ โดยได้คำแนะนำเรื่องการสมัครจากสัสดีในพื้นที่ อีกทั้งมีความตั้งใจที่อยากจะเป็นทหาร เพราะเป็นการส่งเสริมของครอบครัวและต้องการความมั่นคงในชีวิต ปัจจุบันทั้ง 2 นาย ปฏิบัติงานสนามชายแดน อยู่ที่ฐานปฏิบัติการดอยช้างมูบ หน่วยเฉพาะกิจกรมทหารม้าที่ 3 อำเภอแม่สาย จังหวัดเชียงราย นอกจากต้องปฏิบัติภารกิจดูแลชายแดนไทย-เมียนมาแล้ว ทั้ง 2 นาย ยังได้รับการส่งเสริมจากต้นสังกัดทั้งด้านการศึกษาและเสริมสร้างสมรรถภาพร่างกายเพื่อเตรียมตัวสอบเป็นนักเรียนนายสิบทหารบก ด้วยโควตาพิเศษตามที่เจ้าตัวตั้งเป้าหมายไว้ เป็นตัวอย่างของชายไทยที่มีความมุ่งมั่น เสียสละสมัครเข้ามาปฏิบัติงานด้านความมั่นคง ดูแลประเทศชาติช่วยเหลือประชาชน ซึ่งกองทัพบกพร้อมให้โอกาสต่อยอดสู่ทหารอาชีพต่อไปสำหรับการสมัครเป็นทหารกองประจำการปี 65 กรณีพิเศษทางออนไลน์ ผ่านทางเว็บไซต์ rcm65.rta.mi.th ในเดือนธันวาคม 2564 ที่ผ่านมา มีผู้สมัครจำนวนมากถึง 5,460 คน ซึ่งส่วนใหญ่ได้รับคำแนะนำจากเจ้าหน้าที่สัสดีเขต/อำเภอ และชุดประชาสัมพันธ์เชิงรุกของหน่วยทหารที่พบปะประชาชนและแจ้งข่าวสารการสมัครดังกล่าว ทั้งนี้การสมัครเป็นทหารกองประจำการ กรณีพิเศษทางออนไลน์ สำหรับชายไทยอายุ 18-20 ปี และอายุ 22-29 ปี ที่เคยผ่านการตรวจเลือกแล้ว แต่ไม่ถูกเข้ากองประจำการ จะเปิดรับสมัครไปจนถึง 31 มกราคม 2565